Á ḿbū mə́wóm mə́bɛ̄ ai zamgbálā yā édzóē Asa ǹkúkúmá yā Yúda, ńgɔ Zimri a ngádzóe á táŋ məlú zamgbál á Tirtsa. Ńdɔ miǹsámbá mí ngáman vúl mīńkán á Gibetôn, yǎ ā wôge ai Filísta. 16Míǹsámbá yā ayɔŋ mí ngáman vúl míńkān mí ngáwóg bə́ dzô nâ: “Zimri a lám ńkūkúmá, ńdɔ fə a wé yǎ nyē, ńdɔ̄ Ísraɛ̂l ásə a ngátə́lē Omri, ǹdzóe yǎ ńsāmbá bítá, ńkūkúmá á Ísraɛ̂l amǒs tē óbēn á ńkān bitá. 17Ńdɔ Omri a ngákódō a Gibetôn, Ísraɛ̂l ásə fǔfulu ai nyé, ńdɔ̄ bə́ ngáman dili Tsirtsa. 18Á yén, Zimri a ngáyén naa tísɔn ě ku yǎ, ńdɔ a ngákə nyî á ńdǐl yā ndá ǹkúkúmá, ńdɔ a ngátum nyémēn ndóan ai ndá ǹkúkúmá ésə, ńdɔ a ngáwú. 19Ású míńsə́m míé yā á ngābɔ ai ḿbɔ̄án á ngābɔ abé á mís mə́ Ńtondôbə, ai ńwūlán yā á ngāwulu á zēn Yéroboam, ai ású ńsə́m á ngāsə́m, a bɔ̌ fə̄ nâ Ísraɛ̂l nyé á səm. 20Məbuugǎ yā enyiŋ Zimri, ai olám yā á ngālám, bísə̄ bí sə́ ńtilán á kálada Miǹláŋ Míńkúkúmá yā Ísraɛ̂l a ? 21Ńdɔ̄ bɔ́n bə́ Ísraɛ̂l bə́ ngákaban ngab ébɛ̄; ngab bod dzyǎ ē tə́bə́ Tivni, mɔ́n Ginath, á mvús, nə́ bə́ tə́lē nyé ńkūkúmá, é ngab fɔ́g é tɔ̄bɔ́ Omri. 22Dá, ńdɔ ngab Omri e ngábád ényi Tivni, mɔ́n Ginath, á táŋ bod, ńdɔ Tivni a ngáwú, Omri a tə́bə́ ńkūkúmá. Omri, ǹkúkúmá Ísraɛ̂l